**Likumprojekta „Grozījumi Pasta likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Pasta likumā” (turpmāk – likumprojekts) paredz noteikt regulējumu attiecībā uz abonēto preses izdevumu piegādes pakalpojuma (turpmāk - preses piegāde) apmaksu piemērošanai no 2022. gada 1. janvāra un attiecīgi mainīt spēkā esošo universālā pasta pakalpojuma (turpmāk - UPP) tīro izmaksu kompensācijas mehānismu, kā arī paredz noteikt īpašus nosacījumus Sabiedrisko pakalpojumu regulēšanas komisijas (turpmāk - Regulators) rīcībai, rīkojot konkursu UPP sniedzēja izvēlei.  Likumprojekts stājas spēkā - 2021. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2020. gada 17. jūlija rīkojums Nr. 397 “Par konceptuālo ziņojumu “Abonētās preses izdevumu piegādes nodrošināšanas un drukāto mediju atbalsta pilnveides iespējas”” (turpmāk – Rīkojums Nr. 397) 1. un 2. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) Pasta likums 27., 27.1 un 27.2 pantā nosaka regulējumu attiecībā uz UPP nepārtrauktu nodrošināšanu visā Latvijas teritorijā, tostarp prasību konkursa procedūrā izraudzīties UPP sniedzēju un noteikt tam UPP saistības.  Saskaņā ar Pasta likuma 21.1 panta trešo daļu konkursa kārtībā izvēlētajam UPP sniedzējam Regulators nosaka UPP saistības uz pieciem gadiem un apstiprina UPP sarakstā ietverto pakalpojumu tarifus.  Saskaņā ar Pasta likuma 21.2 panta ceturto daļu, ja konkurss noslēdzas bez rezultāta, Regulators divu gadu laikā rīko atkārtotu konkursu un līdz nākamā konkursa rezultātu paziņošanai, bet ne ilgāk kā uz diviem gadiem pagarina universālā pasta pakalpojuma saistības tam pasta komersantam, kurš pildīja universālā pasta pakalpojuma saistības līdz konkursa izsludināšanas dienai.  Ņemot vērā, ka 2019. gada 13. maijā Regulatora izsludinātais konkurss UPP sniedzēja izvēlei un saistību noteikšanai uz pieciem gadiem UPP sniegšanai no 2020. gada 1. janvāra ir noslēdzies bez rezultāta, Regulators 2019. gada 28. augustā pieņēmis lēmumu Nr. 140 “Par universālā pasta pakalpojuma saistību noteikšanu”, pagarinot VAS “Latvijas Pasts” noteikto UPP saistību izpildes termiņu uz diviem gadiem no 2020. gada 1. janvāra līdz 2021. gada 31. decembrim.  Nākamo konkursu UPP sniedzēja noteikšanai atbilstoši Pasta likuma regulējumam Regulators plāno rīkot 2021. gadā. Lai izpildītu Pasta likuma 27.2 panta nosacījumus konkursa rīkošanai, 2020. gada 16. jūlijā Regulators uzsācis publisko konsultāciju par sagatavoto konkursa dokumentācijas projektu.  Lai novērstu nelietderīgas darbības, kas prasa ievērojamu laiku un resursu tērēšanu gadījumā ja konkursam piesakās tikai viens pretendents - esošais UPP sniedzējs, kurš jau nodrošina UPP sniegšanu atbilstoši noteiktajām kvalitātes prasībām, un kuram jau ir izvērtēti un apstiprināti tarifi, būtu lietderīgi noteikt Regulatoram īpašas tiesības, lai samazinātu konkursa procesā veiktās darbības.  2) Saskaņā ar Pasta likuma 27. panta pirmo daļu UPP sastāvā ietilpst arī preses piegāde, taču atbilstoši Pasta likuma pārejas noteikumu 21. punktam līdz 2021. gada 31. decembrim būs spēkā regulējums, kas nosaka īpašu kārtību attiecībā uz preses piegādi un šī pakalpojuma rezultātā radīto zaudējumu kompensēšanas mehānismu, neattiecinot uz šo pakalpojumu UPP saistības.  Preses piegādi līdz 2021. gada 31. decembrim nodrošina UPP sniedzējs, kam bija noteiktas UPP saistības līdz 2021. gada 31. decembrim. No valsts budžeta pilnā apmērā kompensē zaudējumus, ko veido starpība starp preses piegādes faktiskajām izmaksām un Ministru kabineta 2013. gada 28. maija noteikumos Nr. 292 “Noteikumi par abonēto preses izdevumu piegādes pakalpojumu cenām” (turpmāk -Noteikumi Nr. 292) noteiktajām cenām, saskaņā ar kurām preses izdevumu izdevēji maksā UPP sniedzējam par abonēto preses izdevumu piegādi, un kuras ir zemākas par šī pakalpojuma pašizmaksu.  Ministru kabinets ar Rīkojumu Nr. 397 atbalstīja konceptuālajā ziņojumā “Abonētās preses izdevumu piegādes nodrošināšanas un drukāto mediju atbalsta pilnveides iespējas” (turpmāk - konceptuālais ziņojums) ietverto risinājuma 1. variantu, ar kuru tiek pilnveidota līdzšinējā kārtība un nodrošināta paredzamība drukātajiem medijiem, kas ir būtisks elements mediju daudzveidībai un ilgtspējai, un kas dod iespēju Regulatoram, rīkojot konkursu UPP sniedzēja izvēlei, attiecinot to arī uz preses piegādi kā UPP sastāvdaļu, un attiecīgi apstiprināt šī pakalpojuma tarifu.  Konceptuālā ziņojuma risinājuma 1. variants paredz pilnveidot esošo regulējumu, paredzot šādu modeli:  - Regulators konkursa kārtībā izvēlas UPP sniedzēju, kas tostarp nodrošinās arī preses piegādi;  - Regulators konkursa uzvarētājam apstiprina preses piegādes tarifus, kas aprēķināti saskaņā ar Regulatora noteikto metodiku un balstās uz pakalpojuma sniegšanas izmaksām (t.i. tarifs sedz pakalpojuma pašizmaksu);  - atteikties no Noteikumos Nr. 292 noteiktajām fiksētajām cenām un ar speciālu regulējumu noteikt preses izdevēju līdzmaksājuma proporciju no Regulatora apstiprinātā tarifa, kādu tiem būs jāmaksā UPP sniedzējam;  - tarifa atlikušo daļu UPP sniedzējam apmaksās no valsts budžeta.  Tāpat konceptuālajā ziņojumā norādīts, ka precīzs nepieciešamā atbalsta apmērs būs zināms katru reizi, kad UPP sniedzējs sagatavos rēķinus par sniegtajiem pakalpojumiem, kas dotu iespēju no valsts budžeta maksāt kompensāciju UPP sniedzējam par abonētās preses piegādi biežāk kā divreiz gadā salīdzinājumā ar šobrīd spēkā esošo regulējumu.  Konceptuālais ziņojums un Rīkojuma Nr. 397 6. punkts paredz veikt jaunās atbalsta kārtības saskaņošanu ar Eiropas Komisiju saskaņā ar Līguma par Eiropas Savienības darbību 108. panta 3. punktu. Kā saskaņošanas pamats tiks izvēlēts Eiropas Komisijas 2011. gada 20. decembra lēmums (2012/21/ES) par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi. Izpildot minēto uzdevumu, Kultūras ministrija uzsākusi saskaņošanas procesu.  Pamatojoties uz Rīkojuma Nr. 397 3. punktu, veikti grozījumi Pasta likumā (spēkā no 2021. gada 1. janvāra), kas uz gadu pagarināja spēkā esošo kārtību, tostarp arī Noteikumos Nr. 292 noteikto cenu piemērošanu līdz 2021. gada 31. decembrim, lai pārejas periodā saskaņotu ar Eiropas Komisiju jaunu valsts atbalsta modeli un veiktu nepieciešamos grozījumus normatīvajos aktos.  3) Šobrīd piemērojamā preses piegādes radīto zaudējumu kompensēšanas kārtība nenodrošina paredzamību un finansiālo stabilitāti UPP sniedzējam.  Saskaņā ar Pasta likuma pārejas noteikumu 21. punkta 4. apakšpunktu preses piegādes radītos zaudējumus kompensē divās daļās — pirmo maksājumu veic kārtējā gadā, pamatojoties uz UPP sniedzēja aprēķinu, kas balstīts uz pirmā pusgada operatīvajiem datiem, pilnā apmērā kompensējot aprēķinā norādītos zaudējumus, bet otro maksājumu veic nākamajā gadā pēc auditētā ziņojuma iesniegšanas Satiksmes ministrijai, kompensējot zaudējumu atlikušo daļu.  Preses piegādes radītos zaudējumus, kurus veido starpība starp abonētās preses piegādes faktiskajām izmaksām un Noteikumos Nr. 292 noteikto cenu, saskaņā ar Pasta likumu UPP sniedzējam kompensē no valsts budžeta pilnā apmērā. Ņemot vērā, ka iepriekšējos gados kārtējā valsts budžeta likumā paredzētais līdzekļu apmērs ir bijis nepietiekošs, UPP sniedzējs kompensāciju par zaudējumiem saņēma novēloti, pat ar gada nobīdi. Kopš 2016. gada plaši tiek izmantots risinājums, kad zaudējumus UPP sniedzējam kompensēja ne no valsts budžeta, bet ar līdzekļiem no VAS “Latvijas Pasts” peļņas daļas, nemaksājot valsts budžetā dividendes. Šāds mehānisms liedz iespēju kapitālsabiedrībai attīstīties un likumā paredzētos gadījumos novirzīt dividendes citiem mērķiem.  Jauna valsts atbalsta modeļa ieviešana veicinātu situācijas risināšanu, jo UPP sniedzējs saņemtu samaksu par pakalpojumiem biežāk savlaicīgi.  Saskaņā ar konceptuālajā ziņojumā ietvertajiem aprēķiniem, kas balstās uz 2019. gada datiem (minimālās algas apmērs 430 *euro*), un pieņēmumiem par preses vienību apjomiem un vienas preses vienības piegādes izmaksu 2021. gadā un turpmākajos gados, ir paredzets, ka 2021. gada zaudējumi sastādīs 5 750 000 *euro* (kas jākompensē pēc spēkā esošā kompensācijas mehānisma) un valsts budžetā 2022. gadam un 2023.gadam paredzēti līdzekļi 5 750 000 *euro* plus PVN 1 207 500 *euro* apmērā jaunā valsts atbalsta modeļa īstenošanai, kas paredz rēķinu, ko UPP sniedzējs izrakstīs, apmaksu.  Saskaņā ar likumu “Par valsts budžetu 2021. gadam” ar 2021. gada 1. janvāri valstī tika noteikts minimālās algas apmērs 500 *euro*. Tādējādi, ņemot vērā, ka UPP sniedzējam ievērojamu daļu izmaksu veido darba spēku izmaksas, ir jāapzinās, ka pie preses izdevumu skaita apjoma krituma un darba spēka izmaksu strauja pieauguma konceptuālajā ziņojumā aprēķinātais nepieciešamo valsts līdzekļu apjoms varētu būt nepietiekams, lai segtu preses piegādes pakalpojuma pašizmaksu.  Saskaņā ar VAS “Latvijas Pasts” aplēsēm, kas balstīti uz 2020. gada 1. pusgada operatīviem datiem, provizoriski zaudējumi 2021. gadā varētu būt 6 594 596 *euro* (t.i. par 844 596 *euro* vairāk, nekā minēts konceptuālajā ziņojumā.).  Līdz ar to 2021. gadā un turpmāk, ja Regulators apstiprinās tīrās izmaksas, tās jākompensē no Pasta likumā paredzētā UPP tīro izmaksu kompensācijas fonda līdzekļiem (turpmāk — kompensācijas fonds), jo preses piegāde sākot ar 2022. gadu ir UPP sastāvdaļa pilnā apmērā.  Taču ir jāatzīmē, ka esošajos tirgus apstākļos kompensācijas fonda darbība praksē nav efektīva.  Par nepieciešamību pārskatīt kompensācijas fonda lietderīgumu liecina vairāki faktori.  Pasta likuma 31.1 un 31.2 pants nosaka UPP tīro izmaksu kompensācijas kārtību, paredzot, ka tīrās izmaksas kompensē no kompensācijas fonda līdzekļiem, kurus veido pasta komersantu, tostarp arī UPP sniedzēja samaksātā valsts nodeva UPP saistību izpildes tīro izmaksu kompensēšanai (turpmāk — valsts nodeva) un gadskārtējā valsts budžeta likumā noteiktajā apmērā šim mērķim piešķirtie valsts budžeta līdzekļi.  Ministru kabineta 2013. gada 3. decembra noteikumu Nr. 1393 “Noteikumi par universālā pasta pakalpojuma saistību izpildes tīro izmaksu kompensēšanu” (turpmāk -noteikumi Nr. 1393) 3. punkts nosaka, ka valsts nodevas apmēru, kas jāmaksā nākamajā gadā, nosaka, izsakot to procentos no pasta komersanta sniegto UPP vai UPP pielīdzināmo pakalpojumu neto apgrozījuma iepriekšējā gadā. Ministru kabinetam katru gadu līdz 31. decembrim jānosaka valsts nodevas apmērs procentos no pasta komersanta neto apgrozījuma iepriekšējā gadā, pamatojoties uz Regulatora apstiprināto tīro izmaksu apmēru.  Saskaņā ar noteikumu Nr. 1393 4. punktu Regulators, pamatojoties uz informāciju, ko sniedz pasta komersanti, katru gadu iesniedz Satiksmes ministrijā informāciju par pasta komersantu sniegtajiem UPP pielīdzināmiem pakalpojumiem un UPP, norādot pasta sūtījumu skaitu un neto apgrozījumu iepriekšējā kalendāra gadā. Analizējot iesniegto informāciju, Satiksmes ministrija ir secinājusi, ka katru gadu UPP pielīdzināmos pakalpojumus sniedz ne vairāk kā 6 - 8 pasta komersanti un to UPP pielīdzināmo pakalpojumu neto apgrozījums ir vairākas reizes mazāks par UPP sniedzēja neto apgrozījumu. Līdz ar to, lai esošajos tirgus apstākļos no kompensācijas fonda kompensētu UPP saistību izpildes tīrās izmaksas, tad valsts nodevas apmērs šiem 6-8 pasta komersantiem ir jānosaka pārmērīgi liels. Turklāt lielāko nodevas daļu maksā pats UPP sniedzējs, tādējādi faktiski neatgūstot zaudējumus pilnā apmērā.  Pasta likuma regulējums lielā mērā ir balstīts uz Pasta direktīvu 97/67/EK, kas pieņemta 1997.gadā un grozīta 2008. gadā (turpmāk – direktīva 97/67/EK)[[1]](#footnote-1). Sākot ar 2013. gadu pasta tirgus ir liberalizēts, kas ir radījis objektīvu pamatojumu pasta pakalpojumu kvalitātes uzlabošanai. Līdz ar to UPP sniedzējs konkurences apstākļos attīsta klientiem piedāvātos pakalpojumus, aktīvi uzlabo UPP kvalitāti, aizvien vairāk balstot to uz informācijas komunikāciju tehnoloģijām, nodrošinot sūtījumu izsekošanu, elektronisko saziņu ar pakalpojumu lietotājiem u.c. Minētie uzlabojumi attiecas arī uz UPP ietilpstošajiem pakalpojumiem, tādējādi nodrošinot tiem pievienoto vērtību. Vēršam uzmanību, ka UPP saskaņā ar Pasta likumu ir minimālais noteiktas kvalitātes pasta pakalpojumu kopums, kas pieejams visiem lietotājiem visā Latvijas Republikas teritorijā neatkarīgi no to ģeogrāfiskās atrašanās vietas, bet pasta tirgus liberalizētos apstākļos UPP sniedzējs, sniedzot pakalpojumus, tostarp UPP ietilpstošos pakalpojumus, brīvas konkurences apstākļos ir gan ieinteresēts, gan arī spiests attīstīt, jo lietotāju viens no paradumiem ir izvēlēties augstākas kvalitātes pakalpojumus.  Direktīvas 97/67/EK 7.pantā noteikts, ka dalībvalsts var ieviest mehānismu, lai no valsts līdzekļiem nodrošinātu kompensāciju UPP sniedzējam, vai ieviest mehānismu, lai UPP saistību tīrās izmaksas sadalītu starp pakalpojumu sniedzējiem un/vai lietotājiem. Vienlaikus jāievēro princips, vai attiecīgo uzņēmumu sniegtos pasta pakalpojumus, ņemot vērā to raksturojumu, tostarp pievienotās vērtības elementus, kā arī paredzēto izmantošanu un cenu veidošanu, no lietotāju viedokļa var uzskatīt par tādiem, kuri pieder pie UPP, tā kā tie pietiekamā mērā ir savstarpēji aizstājami ar UPP.  Balstoties uz minētajām izmaiņām pasta nozarē, lai grozītu kompensācijas fonda veidošanas principus, papildinot maksātāju loku ar eksprespasta un kurjerpasta pakalpojumu sniedzējiem, Satiksmes ministrijas tīmekļvietnē tika publicēts paziņojums par sabiedrības līdzdalības iespējām likumprojekta “Grozījumi Pasta likumā” izstrādes procesā. Taču šo ieceri kategoriski neatbalstīja pasta komersanti, kuri sniedz eksprespasta un kurjerpasta pakalpojumus, norādot, ka viņu sniegtie pasta pakalpojumi ir ar pievienoto vērtību, un tos nekādā mērā nevar pielīdzināt UPP. Vienlaicīgi tika norādīts, ka tie būs spiesti vērsties Eiropas Komisijā, jo šāds regulējums neatbilst Komercdarbības atbalsta kontroles likuma prasībām.  Tādējādi Latvijā, kur pasta tirgus ir vērtējams kā ļoti mazs, un pakalpojumu pieprasījums ir zems salīdzinājumā ar citām ES valstīm, nav pietiekami daudz uzņēmumu, lai nepieciešamības gadījumā varētu savākt līdzekļus kompensācijas fondā, turklāt, saskaņā ar Pasta likuma regulējumu, lielākais maksātājs (kam būtu jāmaksā kompensācijas fondā ap 90% no nepieciešamās summas) būtu pats UPP sniedzējs - VAS “Latvijas Pasts”.  Izveidojot kompensācijas mehānismu, valsts nodevas apmērs, kas bija jāmaksā 2014. gadā, tika noteikts 9.23%, kā rezultātā tika iekasēti līdzekļi 5863.57 *euro* apmērā. Taču jāatzīmē, ka tika patērēti lieli administratīvie resursi un darba laiks, turklāt valsts nodevas piedziņai tika iesaistīts tiesu izpildītājs, bet bez panākumiem, jo viens uzņēmums izbeidza savu saimniecisko darbību. Jāvērš uzmanība, ka tas ir arī milzīgs administratīvais slogs arī tiem komersantiem, kuriem jāmaksā valsts nodeva no gada neto apgrozījuma..  Šis arī ir viens no riskiem, kas varētu kavēt savākt fondā valsts nodevas līdzekļus nepieciešamajā apmērā un termiņā.  Turpmākajos gados valsts nodevas apmērs tika noteikts nulle procentu (katru gadu).  Regulators Satiksmes ministrijai adresētajā 2020. gada 26. oktobra vēstulē Nr.1-2.30/2881 vērsa uzmanību, ka UPP nodrošināšanā problēmjautājums ir UPP saistību izpildes tīro izmaksu kompensēšana. To pasta komersantu skaits, kam jāmaksā valsts nodeva ir neliels, tai pat laikā, salīdzinot pēc pielīdzināmo pasta pakalpojumu apgrozījuma, otrajam lielākajam pasta komersantam, kuram jāmaksā noteiktā valsts nodeva, ir piecas reizes mazāks apgrozījums nekā AS “Latvijas Pasts”. Proti, iedarbinot UPP kompensācijas fondu, tas būtu milzīgs slogs tiem pasta komersantiem, kuri nodrošina UPP pielīdzināmos pasta pakalpojumus, jo maksātāju loka paplašināšana ar eksprespasta un kurjerpasta pakalpojumu sniedzējiem. Regulatora ieskatā būtu jāvērtē iespēja UPP saistību izpildes tīrās izmaksas kompensēt tikai no valsts budžeta.  Finanšu ministrija 2021. gada 5. janvāra vēstulē Nr. 4.1-37/28/42 sniedza atzinumu Satiksmes ministrijai par 2020.gada 17.decembrī izsludināto noteikumu projektu “Grozījums Ministru kabineta 2013. gada 3. decembra noteikumos Nr.1393 “Noteikumi par universālā pasta pakalpojuma saistību izpildes tīro izmaksu kompensēšanu”” (VSS-1098), izsakot būtisku iebildumu attiecībā uz valsts nodevas, kas būtu jāmaksā pasta komersantiem kompensācijas fondā, un kura jau sešus gadus tiek noteikta nulle procentu apmērā, neatbilstību valsts nodevas jēgai un būtībai. Finanšu ministrija norādīja, ka saskaņā ar likumu “Par nodokļiem un nodevām” 1. panta 2. punktu valsts nodeva ir obligāts maksājums valsts budžetā vai šajā likumā noteiktajos gadījumos pašvaldības budžetā par valsts vai pašvaldības institūcijas veicamo darbību, kas izriet no šīs institūcijas funkcijām. Tas nozīmē, ka valsts nodevai kā obligātam maksājumam ir jābūt ar vērtību (likmi), kura skaitliskā vērtība ir lielāka kā nulle. Tādējādi Finanšu ministrijas ieskatā apstāklis, ka septiņu gadu garumā faktiski netika/netiek iekasēta valsts nodeva UPP saistību izpildes tīro izmaksu kompensēšanai, nepārprotami liecina, ka ir kritiski vērtējama šādas nodevas lietderība un nepieciešamība, kā arī kritiski vērtējams tīro izmaksu kompensācijas mehānisms, un atsauce uz Pasta likumā noteikto UPP tīro izmaksu kompensēšanas mehānismu nav pietiekams arguments valsts nodevas faktiskai nepieciešamībai un tās lietderībai.  Tāpat atzīmējams ne mazāk svarīgs faktors, kurš norāda uz esošā kompensācijas mehānisma neefektivitāti. Saskaņā ar direktīvu 97/67/EK un Pasta likuma regulējumu UPP kompensācijas iemaksas valsts nodevas veidā jāveic tikai tiem pasta pakalpojuma sniedzējiem, kuru sniegtos pakalpojumus no lietotāju viedokļa var uzskatīt par tādiem, kuri pieder pie UPP, tā kā tie pietiekamā mērā ir savstarpēji aizstājami ar UPP. Saskaņā ar Regulatora publiski pieejamiem datiem no 74 reģistrētiem pasta komersantiem tikai divi pasta komersanti nodrošina preses piegādi. Tādējādi vienīgais nozīmīgākais maksātājs kompensācijas fondā būs UPP sniedzējs (otra pasta komersanta neto apgrozījums ir ļoti mazs salīdzinājumā ar VAS “Latvijas Pasts” neto apgrozījumu, balstoties uz kuru būtu jāveic iemaksas kompensācijas fondā.  Minētais liecina, ka līdzekļu nepietiekamības dēļ no kompensācijas fonda nebūs iespējams kompensēt radušās tīrās izmaksas, kas rada riskus UPP sniedzēja finansiālai stabilitātei, jo pēc būtības notiks tikai naudas plūsma, kad UPP sniedzējs pats maksās kompensācijas fondā savus līdzekļus kā valsts nodevu, lai tos saņemtu atpakaļ kā kompensāciju. Tādējādi UPP sniedzējam radīsies nekompensētie zaudējumi, kas ir pretrunā ar konceptuālajā ziņojumā paredzēto pilnīgu zaudējumu kompensāciju. Minētais ir pamatojums nepieciešamībai pārskatīt UPP kompensācijas mehānisma darbības principus, kas Latvijas tirgus apstākļos nespēj nodrošināt pietiekamas iemaksas valsts nodevas veidā.  Lai sistēmiski un vispusīgi risinātu iepriekšminētos problēmjautājumus: īstenotu Konceptuālā ziņojuma risinājuma 1.variantu, ņemtu vērā Regulatora ierosinājumus par īpašo tiesību piešķiršanu Regulatoram, ja konkursam UPP sniedzēja izvēlei piesakās tikai vēsturiskais universālā pasta pakalpojuma sniedzējs un risinātu problēmu par UPP kompensācijas fonda darbības neiespējamību piemērošanai praksē, tika izstrādāts likumprojekts “Grozījumi Pasta likumā”, kas paredz veikt šādus grozījumus Pasta likumā:  1. pants:  Ievērojot UPP sniegšanas svarīgumu pakalpojumu nodrošināšanai visā valsts teritorijā, nodrošinot vienlīdzības attieksmi un UPP pieejamību visiem UPP lietotājiem neatkarīgi no to ģeogrāfiskas atrašanās vietas, kā arī drukāto mediju nozīmību informatīvās telpas daudzveidībai un valsts drošībai, piemērojot regulējumu par valsts atbalstu kompensācijām UPP sniedzējam veicot maksājumus no valsts budžeta, likuma 27. pants par prasībām UPP nodrošināšanai tiek papildināts ar trešo daļu, nosakot, ka UPP ir pakalpojums ar vispārēju tautsaimniecisku nozīmi saskaņā ar Eiropas Komisijas 2011. gada 20. decembra lēmumu 2012/21/ES par Līguma par Eiropas Savienības darbību 106. panta 2. punkta piemērošanu valsts atbalstam.  Regulējums par UPP nodrošināšanu:  2. pants:  Likuma 27.2 pants par prasībām UPP sniedzēja izvēlei tiek papildināts ar 4.2 un 4.3 daļu nosakot īpašu konkursa kārtības procedūru gadījumam, ja konkursa vienīgais dalībnieks ir esošais UPP sniedzējs:  - 4.2 daļa nosaka, ka Regulators atzīst šādu UPP sniedzēju par konkursa uzvarētāju un nosaka tam UPP saistības uz pieciem gadiem;  - 4.3 daļa nosaka iespēju piemērot atšķirīgu tarifu apstiprināšanas procedūru Regulatoram nevērtējot tarifu projektu un neapstiprinot tarifus, ja UPP sniedzējs saglabā spēkā esošos tarifus. Ja tomēr UPP sniedzējs plāno noteikt jaunus UPP tarifus, Regulators apstiprina tarifus saskaņā ar likumu “Par sabiedrisko pakalpojumu regulatoriem”.  3. pants:  Likuma 30. pants par UPP tīro izmaksu noteikšanu tiek papildināts ar 5.1 daļu, nosakot, ka Regulators pārbauda UPP sniedzēja iesniegtās aprēķinātās tīrās izmaksas un līdz kārtējā gada 31. oktobrim apstiprina tīro izmaksu apmēru.  Minētā norma tiek pārcelta no likuma 31.2 panta, tādējādi UPP tīro izmaksu noteikšanai tiek nodrošināta loģiska darbību secība vienā pantā (30.pantā).  4. un 5. pants:  Likuma 31.1 pants par UPP tīro izmaksu kompensēšanas kārtību tiek izteikts jaunā redakcijā, paredzot atteikties no neefektīva un nedarbspējīga UPP tīro izmaksu kompensācijas mehānisma un nosakot deleģējumu Ministru kabinetam izdod noteikumus par tīro izmaksu kompensāciju no valsts budžeta.  Attiecīgi tiek izslēgts likuma 31.2 pants par UPP kompensācijas fonda darbības nodrošināšanu.  Regulējums par preses piegādi:  6. pants  Likuma 35. panta ceturtā daļa par pasta pakalpojumu apmaksu tiek papildināta ar norādi uz izņēmumu, kas attiecībā uz preses piegādes pakalpojumu apmaksu tiks noteikts jaunajā 35.1 pantā.  7. pants:  Likums tiek papildināts ar jaunu 35.1 pantu par preses piegādes pakalpojumu apmaksu, nosakot nosacījumus, kas atšķiras no vispārējiem pasta pakalpojumu apmaksas nosacījumiem:  - preses izdevēji, maksājot UPP sniedzējam par preses piegādes pakalpojumiem, maksā procentuālo daļu no Regulatora apstiprinātajiem tarifiem, bet atlikušu tarifa daļu UPP sniedzējam maksā no valsts budžeta. Tā kā maksa par vienu un to pašu pakalpojumu tiek sadalīta starp diviem maksātājiem, likumprojekts paredz jaunu terminu - “dalītais maksājums”;  - preses izdevējiem termiņš maksājumiem paredzēts ne retāk, kā vienu reizi mēnesī;  - termiņš maksājumiem no valsts budžeta paredzēts ne retāk, ka vienu reizi ceturksnī;  - Ministru kabinetam noteikts deleģējums noteikt preses piegādes pakalpojumu dalītā maksājuma procentuālo apmēru (ar nosacījumu, ka preses izdevēju līdzmaksājuma daļa nepārsniedz 30% no Regulatora apstiprinātā tarifa) un noteikt kārtību, kādā UPP sniedzējam no valsts budžeta izmaksās dalītā maksājuma valsts līdzmaksājuma daļu.  Jaunu normu spēkā stāšanās laiks  8. pants:  Likuma pārejas noteikumi tiek papildināti ar 23. un 24.punktu, nosakot termiņu no Pasta likuma izrietošo Ministru kabineta noteikumu izdošanai un jaunā regulējuma spēkā stāšanās dienu - 2022. gada 1. janvāris.  Likuma spēkā stāšanās paredzēta 2021. gada 1. jūlijā, lai nodrošinātu nosacījumus konkursa rīkošanai 2021. gadā, un laika periodu, lai līdz 2021. gada 1. augustam pieņemtu saistītos Ministru kabineta noteikumus, tādējādi nodrošinot juridisku noteiktību par preses piegādei piemērojamiem tarifiem un maksājumiem no valsts budžeta no 2022. gada 1. janvāra. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Sabiedrisko pakalpojumu regulēšanas komisija, Kultūras ministrija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | UPP sniedzējs, personas, kuras abonē preses izdevumus, preses izdevēji. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021. gads | | Turpmākie trīs gadi (*euro*) | | | | |
| 2022. gads | | 2023. gads | | 2024.  gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 9 502 428 | 0 | 9 832 500 | 0 | 6 957 500 | nav iespējams aprēķināt | nav iespējams aprēķināt |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 9 502 428 | 0 | 9 832 500 | 0 | 6 957 500 | nav iespējams aprēķināt | nav iespējams aprēķināt |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 9 502 428 | 0 | 9 832 500 | -844 596 | 6 957 500 | nav iespējams aprēķināt | nav iespējams aprēķināt |
| 2.1. valsts pamatbudžets | 9 502 428 | 0 | 9 832 500 | -844 596 | 6 957 500 | nav iespējams aprēķināt | nav iespējams aprēķināt |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 |  |  |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | -844 596 | X | 0 | 0 |
| 5.1. valsts pamatbudžets | 0 | -844 596 |  | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Šobrīd valsts budžeta līdzekļi 2021. un 2022. gadam ir paredzēti ievērojot divu atbalsta modeļu piemērošanu.  1) 2021. gadā un 2022. gadā paredzēti līdzekļi, lai kompensētu zaudējumus atbilstoši spēkā esošajam regulējumam Pasta likuma pārejas noteikumu 21. punktā – par preses piegādes pakalpojumu sniegšanu 2021. gadā par Ministru kabineta noteiktajām cenām.  Konceptuālajā ziņojumā tika prognozēts, ka 2021. gadā, turpinot līdzšinējā atbalsta sniegšanu abonētās preses izdevumu piegādēm, zaudējumu apmērs vienam gadam būs 5 750 000 *euro*. Attiecīgi 2022. gadā nepieciešami finanšu līdzekļi kompensācijai 2 875 000 *euro* apmērā (par zaudējumiem 2021. gada II pusgadā).  Saskaņā ar VAS “Latvijas Pasts” aplēsēm, kas balstīti uz 2020. gada 1.pusgada operatīviem datiem, provizoriski zaudējumi 2021. gadā varētu būt 6 594 596 *euro* (t.i. par 844 596 *euro* vairāk, nekā minēts konceptuālajā ziņojumā.). Prognozes zaudējumu apmēra palielinājumā ņemts vērā lēmums par minimālās algas paaugstināšanu, sākot ar 2021. gadu, kas netika ņemts vērā Konceptuālā ziņojuma izstrādes laikā.  Tādējādi 2022. gadā būs nepieciešams lielāks finansējuma apmērs.  2) 2022. gadā vienlaicīgi spēkā stāsies jauns valsts atbalsta modelis, kas paredz preses izdevēju un valsts budžeta līdzmaksājumus noteiktajā proporcijā no Regulatora apstiprinātā tarifa. Tādēļ 2022. gadā papildus tiek aprēķināts arī finansējums 2 875 000 *euro* apmērā un PVN 1 207 500 *euro* apmērā jaunā valsts atbalsta modeļa īstenošanai.  3) Prognozes finansējuma palielinājuma apmēra 2023. un 2024. gadam šobrīd vēl nav iespējams aprēķināt, jo no 2022. gada 1. janvāra spēkā stāsies preses piegādes tarifi, kurus 2021. gadā Regulators apstiprinās konkursa par UPP sniedzēja izvēli uzvarētājam. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Šobrīd valsts budžetā 2021., 2022. un 2023. gadā paredzēts finansējums saskaņā ar konceptuālajā ziņojumā ietvertajiem aprēķiniem, kas balstās uz 2019. gada datiem. Jautājums par nepieciešamā papildu finansējuma piešķiršanu Satiksmes ministrijai 2022., 2023. gadam un 2024. gadam tiks sagatavots balstoties uz aktuālajiem datiem un iesniegts izskatīšanai likumprojekta „Par valsts budžetu 2022. gadam” un likumprojekta „Par vidēja termiņa budžeta ietvaru 2022., 2023. un 2024. gadam” sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts paredz deleģējumu Ministru kabinetam izstrādāt noteikumus:  1) par preses piegādes pakalpojumu apmaksu, nosakot preses piegādes pakalpojumu dalītā maksājuma procentuālo apmēru (ar nosacījumu, ka preses izdevēju līdzmaksājuma daļa nepārsniedz 30% no Regulatora apstiprinātā tarifa) un kārtību, kādā UPP sniedzējam no valsts budžeta izmaksās dalītā maksājuma valsts līdzmaksājuma daļu.  Noteikumus nepieciešams pieņemt, lai īstenotu konceptuālajā ziņojuma risinājuma 1.variantā minētos principus, vienlaicīgi ievērojot tiesību aktu hierarhiju regulējuma noteikšanā - likums nosaka galvenos principus, Ministru kabinets nosaka detalizētas prasības likumā noteikto prasību piemērošanai.  2) Ievērojot, ka Pasta likuma 31.**1** pants par UPP tīro izmaksu kompensēšanas kārtību tiks izteikts jaunā redakcijā, un tiks izslēgts likuma 31.**2** pants, paredzot atteikties no neefektīva un nedarbspējīga UPP tīro izmaksu kompensācijas mehānisma, tiek noteikts deleģējums Ministru kabinetam izdod noteikumus par tīro izmaksu kompensāciju no valsts budžeta.  Šie noteikumi tiks piemēroti šobrīd spēkā esošo Ministru kabineta 2013. gada 3. decembra noteikumu Nr. 1393 “Noteikumi par universālā pasta pakalpojuma saistību izpildes tīro izmaksu kompensēšanu” vietā, kas zaudēs spēku ar likuma 31.**2** panta izslēgšanu. |
| 2. | Atbildīgā institūcija | Satiksmes ministrija, Kultūras ministrija. |
| 3. | Cita informācija | Tiesību aktu projektu izstrāde notiek paralēli ar jauna valsts atbalsta modeļa saskaņošanu ar Eiropas Komisiju. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Par likumprojekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2021. gada 1. februārī  http://www.sam.gov.lv/sm/content/?cat=553 |
| 3. | Sabiedrības līdzdalības rezultāti | Tiks papildināts. |
| 4. | Cita informācija | Jauns drukāto mediju valsts atbalsta modelis tiek saskaņots ar Eiropas Komisiju. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, Kultūras ministrija, Regulators. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Satiksmes ministrijas, Kultūras ministrijas un Regulatora funkcijas un uzdevumi netiek paplašināti vai sašaurināti.  Likumprojekta īstenošana tiks veikta esošo cilvēkresursu ietvaros.  Jaunu institūciju izveide, esošu institūciju likvidācija vai reorganizācija netiek plānota. |
| 3. | Cita informācija | Nav. |

Satiksmes ministrs T. Linkaits

1. Eiropas Parlamenta un Padomes 1997.gada 15.decembra direktīva 97/67/EK par kopīgiem noteikumiem Kopienas pasta pakalpojumu iekšējā tirgus attīstībai un pakalpojumu kvalitātes uzlabošanai, grozīta ar Eiropas Parlamenta un Padomes 2008.gada 20.februāra direktīvu 2008/6/EK, ar ko Direktīvu 97/67/EK groza attiecībā uz Kopienas pasta pakalpojumu iekšējā tirgus pilnīgu izveidi [↑](#footnote-ref-1)